31987R3252
L 314/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3252/87 НА СЪВЕТА
от 19 октомври 1987 година
относно координирането и насърчаването на изследователската дейност в областта на рибарството
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията,
като взе предвид становището на Европейския парламент (1),
като има предвид, че Регламент (ЕИО) № 101/76 (2) предвижда в рамките на координацията на политиките за структурите на рибарството на държавите-членки, мерките необходими за координиране на политиките в областта на научноизследователската дейност и научнотехническата помощ да бъдат определяни съобразно процедурата, предвидена в член 43, параграф 2 от Договора;
като има предвид, че последните достижения във въпросната област, преди всичко след разширяването на 200 мили на границите на риболовните зони и установяването на общностна система за съхраняване и управление на риболовните ресурси, направиха неотложна нуждата да се координират по ефикасен начин биологичните, технологичните и икономическите изследвания на Общността в този сектор, за да се улесни приспособяването на общностните риболовни флоти към новите условия на риболов;
като има предвид, че прилагането на мерките, позволяващи тази координация, изисква разпоредбите на Регламент (ЕИО) № 101/76 относно изследователската дейност в сектора на рибарството да бъдат допълнени преди всичко със систематичен обмен на научна, финансова и икономическа информация касаеща изследователските дейности на Общността в този сектор и чрез координирането на тези дейности в области, които могат да имат отражение върху приспособяването на същия сектор в Общността;
като има предвид, че Решението 87/516/Евратом, ЕИО на Съвета от 28 септември 1987 г. относно рамковата програма за изследвания и технологично развитие (1987-1991 г.) (3) предвижда по-специално прилагането на изследователски програми, целящи развитието на производителността, подобряването на качеството и преработката на продуктите от риболова;
като има предвид, че координирането и насърчаването на изследователската дейност предполагат, че Общността трябва да подкрепя и допълва усилията, правени от държавите-членки, за да удовлетвори по-добре изискванията на научноизследователската дейност и да отговори на нуждите на общата политика в областта на рибарството;
като има предвид, че се оказва целесъобразно да се предвиди приложението на общностни програми за изследователска дейност и за координиране на научноизследователската дейност в области, които придобиват особено значение за постигането на целите на общата политика в областта на рибарството;
като има предвид, че Постоянният комитет за структурите на рибарството (ПКСР) и Научнотехническият комитет за рибарството (НТКР) са най-подходящите органи да подпомагат и съветват ефикасно Комисията в изпълнението на задачите, които са ѝ възложени в областта на координирането и насърчаването на изследователската дейност в рибарството;
като има предвид, че е необходимо да се координират действията на въпросните комитети с тези на Комитета за научни и технически изследвания (CREST);
като има предвид, че за да се позволи използването на изследванията, в които участва Общността е необходимо да се следи резултатите от тази дейност да бъдат предоставяни на заинтересованите лица от Общността;
като има предвид, че е необходимо да се предвиди финансово участие на Общността във въпросните програми,
ПРИЕ НАСТОЯЩИЯ РЕГЛАМЕНТ:
Член 1
1. За да се допринесе за изпълнението на целите на общата политика в областта на рибарството, координацията и насърчаването на общностно равнище на изследователските дейности, предприети в сектора на рибарството в държавите-членки, се провеждат съобразно настоящия регламент.
2. Настоящият регламент се прилага като се държи сметка за общите насоки на научната и технологична политика, определена от Общността.
ДЯЛ I
Уведомяване и консултации
Член 2
Установява се процедура на уведомяване и на консултации между държавите-членки и Комисията, приложима при условията определени в членове 3 и 4.
Член 3
1. Държавите-членки уведомяват всяка година Комисията за естеството и за обхвата на изследователските дейности в сектора на рибарството, извършвани или предвидени под тяхното ръководство или с тяхната финансова помощ.
Те полагат необходимите усилия да уведомят Комисията, при същите условия, за изследователските дейности в сектора на рибарството, извършвани или планирани от други органи.
2. Комисията поддържа постоянен регистър на изследователските дейности, посочени в параграф 1.
3. Редът и условията за прилагане на настоящия член и по-специално условията, при които събраната информация може да бъде представена на разположение на заинтересованите страни, се определят от Комисията съобразно процедурата, установена в член 47 от Регламент (ЕИО) № 4028/86 (4).
Член 4
1. Комисията проучва постоянно насоките и тенденциите в изследователска дейност, извършвана в сектора на рибарството в рамките на Общността. За тази цел тя провежда консултации с държавите-членки в рамките на Постоянния комитет за структурите на рибарството.
2. Комисията осигурява необходимата координация между дейностите на комитета, псоочен в параграф 1 и тези на Научнотехническия комитет за рибарството и на Комитета за научни и технически изследвания.
ДЯЛ II
Общностни програми за научни изследвания и за координация на научноизследователската дейност
Член 5
Съветът, който се произнася по предложение на Комисията съобразно процедурата, установена в член 43 от Договора, решава за:
а)
общностните програми за изследвания в области, които придобиват специфично значение за общата политика в областта на рибарството;
б)
общностните програми за координиране на изследователските дейности, предназначени да позволят рационална организация на използваните средства, ефикасно използване на резултатите и насоки съответстващи на целите на общата политика в областта на рибарството.
Член 6
1. Комисията осигурява изпълнението на общностните програми за изследователските дейности като сключва договори за изследвания и поделя разходите със съответните научноизследователски центрове и институти.
2. Комисията осигурява изпълнението на общностните програми за изследователските дейности като организира семинари, конференции, учебни посещения, обмен на изследователи и работни срещи на научни експерти, както и като събира, анализира и публикува при необходимост резултатите от тези изследвания.
3. За целите на прилагането на параграфи 1 и 2, Комисията може да прибегне до услугите на експерти на високо равнище.
4. Решенията относно изпълнението на общностните програми за изследователските дейности, посочени в параграф 1 и на общностните програми за координиране на изследователските дейности, посочени в параграф 2, се вземат от Комисията съобразно процедурата, установена в член 47 от Регламент (ЕИО) № 4028/86.
ДЯЛ III
Общи разпоредби
Член 7
Общността участва финансово в изпълнението на общностните програми за координиране на изследователските дейности. Прогнозната стойност на това участие се определя от Съвета съобразно процедурата, установена в член 5. Необходимите кредити за всяка финансова година се определят годишно в общия бюджет на Европейските общности.
Член 8
Разпространението на знанията, придобити в резултат от изпълнението на общностните програми за изследователските дейности и програмите за координиране на изследователските дейности, се извършва в съответствие с Регламент (ЕИО) № 2380/74 (5).
Член 9
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 19 октомври 1987 година.